**Weißensee** (*Den hvite sjøen*) er en ortsteil i Berlins bydel Pankow. Innsjøen Weisser See finnes i Park am Weißen See, i sentrum av ortsteilen. 

Når ortsteilens navn skal uttales, ligger den korrekte betoning på ordets tredje stavelse og ikke på den første: Weissen*see*.

Historie
--------

Leiegård i Smetanastrasse i Komponistenviertel (Pankow bydelsadministrasjon - miljøkontoret)
Typisk leiegård i Weissensee, her oppført av Carl James Bühring i Woelckpromenade Weissensee ble anlagt i begynnelsen av 1200-tallet som en landsby ved veien mellom Bernau og Berlin. Den fiskerike innsjøen var en viktig næringskilde og landsbyen utvidet seg langs innsjøens østlige bredd. Den eldste del av kirken i Falkenberger Strasse stammer fra denne tiden. Den eldste skriftlige kilde hvor Weissensee nevnes er fra 1313. 

Området var i 1540 eiet av et riddergods. Under tredveårskrigen ble Weissensee okkupert flere ganger, bl.a. av svenskene. Området skiftet eier en rekke ganger helt frem til 1800-tallet. 

Handelsmannen Gustav Adolf Schön fra Hamburg kjøpte området i 1872 som en eiendomsspekulasjon. Med sin beliggenhet like utenfor Berlins daværende grense, lå området til rette for en storstilt utbygging til boliger. Som en del av dette startet i 1872 byggingen av boligområdet Komponistenviertel ved Berliner Allee.

1875 ble Weissensee knyttet til Berliner Ringbahn med Bahnhof Weissensee, dagens S-Bahnhof Greifswalder Straße. I 1877 startet den første hesteruten mellom Alexanderplatz i Berlin og til den daværende landsbyen Weissensee. Idag er denne strekningen den eldste trasé i fullstendig behold i Berlin. 

Weissensee ble i 1905 slått sammen med Neu-Weissensee og fikk etter hvert et bymessig preg. Som følge av den stor innflyttingen til Berlin etter den første verdenskrigen oppsto på nytt et stort behov for boliger. Fra 1925 ble det bl.a. i Buschallee oppført boliger i modernistisk stil av arkitekten Bruno Taut.

Weissensee ble innlemmet i Stor-Berlin i 1920. Etter 1945 tilhørte Weissensee sovjetisk sektor av Berlin og dermed også Øst-Berlin.

De selvstendige bydelene Weissensee, Pankow og Prenzlauer Berg ble 1. januar 2001 sammenslått til en bydel med navnet Pankow. Bydelen Weissensee som hadde vært selvstendig siden 1920, omfattet i tillegg til dagens ortsteil Weissensee også det som i dag omfattes av ortsteilene Heinersdorf, Blankenburg og Karow.

Kultur
------

*Weissenseer Filmstudios* var mellom 1913 og 1929 produksjonssted for en rekke filmer og særlig stumfilmer, bl.a. stumfilmen Das Cabinet des Dr. Caligari. Flere kinoer ble åpnet i Weissensee etter 1929, og den siste gjenværende av disse er *Toni.* Kinoen ble kjøpt og renovert av regissøren Michael Verhoeven i 1992 og var spillested for Berlinalen i 2010. 

En av de mest kjente kafeer i Weissensee er *Milchhäuschen* ved innsjøen Weissen See. Den ble åpnet 1913 som kommunal virksomhet og som en utvidelse av meieriet etablert i 1911. Tilbudet var fra starten sortimentet produsert av melk fra kommunens fjøs tilknyttet spedbarns- og barnesykehuset i dagens Hansastrasse (melk, yoghurt og kvarg). Bygningen ble som følge av forfall revet i 1967 og en ny kafebygning oppført på samme sted.

Kunsthochschule Berlin-Weißensee (norsk: Weissensee kunsthøyskole) i Bühringstrasse 20 ble etablert i 1946. Bertolt Brecht og Helene Weigel bodde fra 1949 til 1953 i Berliner Allee 185.

Brotfabrik Berlin på Caligariplatz er et kultursenter med kino, scene, galleri og kneipe. 

ARDs fjernsynsserie fra 2010 med navnet *Weissensee* dreier seg om to familier i DDR-tiden, og er innspilt bl.a. i ortsteilen Weissensee.

Jüdischer Friedhof Berlin-Weißensee finnes i ortsteilen.

Bildegalleri
------------

* Kafeen Milchhäuschen ved Weisser SeeKafeen Milchhäuschen ved Weisser See
* Buschallee med boliger oppført av Bruno TautBuschallee med boliger oppført av Bruno Taut
* Brecht-huset i Berliner AlleeBrecht-huset i Berliner Allee
* Kulturhuset Brotfabrik i et tidligere bakeri på CaligariplatzKulturhuset *Brotfabrik* i et tidligere bakeri på Caligariplatz
* Detaljkart over ortsteilenDetaljkart over ortsteilen

Referanser
----------

1. ↑  Delstaten Berlins hjemmeside berlin.de

Portal: Tyskland

| * v
* d
* r
Ortsteiler i Berlins bydel Pankow |
| --- |
| Stadtwappen Berlin | 
* Blankenburg
* Blankenfelde
* Buch
* Französisch Buchholz
* Heinersdorf
* Karow
* Niederschönhausen
* Pankow
* Prenzlauer Berg
* Rosenthal
* Stadtrandsiedlung Malchow
* Weißensee
* Wilhelmsruh

 | Bezirkswappen Pankow |

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** GeoNames
 |